text: Københavnere: Jylland er bare dejlig 
  01 oktober 2015 kl. 13.32
  Et par, der flyttede fra København til Sønderborg, har ikke fortrudt. Tværtimod.
  Et københavnerpar, der er flyttet til Sønderborg, giver de københavnere, hvis statslige arbejdsplads flytter til provinsen, et råd:
  Bare kast jer ud i det.
  Tony Halling Reinkvist, der er systemingeniør, og skoleleder Irene Birk Reinkvist, flyttede for nogle år siden fra København til Sønderborg. Og de er meget glade for byen.
  - Her er skov og strand, og selvom vi bor midt i centrum, er her en dejlig ro. Der vi kom fra, var der trafikstøj døgnet rundt. Her er fuglesang, lyder det fra de to.
  De sætter også pris på, at man kan komme til alting på bare fem minutter. Og så får mam meget mere hus for pengene end i København.
  